সম্মিলিত ইসলামী ও সমমনা ১১ দল আগামী শুক্রবার দেশব্যাপী বিক্ষোভ দিবস পালন করবে। একই দিন তারা ঢাকার বায়তুল মোকাররম মসজিদের উত্তর গেটে বিক্ষোভ  সমাবেশ করার ঘোষণা দিয়েছে। গতকাল দুপুরে খেলাফত আন্দোলনের আমির শাহ আহমদুল্লাহ আশরাফ এক সাংবাদিক সম্মেলনে এ কর্মসূচি ঘোষণা করেছেন। পুরানা পল্টনে বাংলাদেশ খেলাফত মজলিসের কেন্দ্রীয় কার্যালয়ে এ সাংবাদিক সম্মেলন অনুষ্ঠিত হয়। শাহ আহমদুল্লাহ আশরাফ বলেন, ৩০ ঘণ্টা হরতালে পুলিশী নির্যাতন ও সরকার দলীয় ক্যাডারদের সন্ত্রাসী হামলার প্রতিবাদে এ কর্মসূচি ঘোষণা করা হয়েছে। এক প্রশ্নের জবাবে খেলাফত আন্দোলনের আমির বলেন, দমন-নিপীড়ন যা-ই আসুক আন্দোলন কর্মসূচি অব্যাহত থাকবে। সাংবাদিক সম্মেলনে ১১ দলের নেতাদের মধ্যে মাওলানা নেজাম  উদ্দিন, আবদুল লতিফ নেজামী, জাফর উল্লাহ খান, খলিলুর রহমান মাদানী, আলমগীর মজুমদার প্রমুখ উপস্থিত ছিলেন।